  Туспуктэм: vk.com (Мастерская этноязыкового творчества "БыгыГур") Наталия Сильвестрова Шаркан ёросысь Быгы гуртын удмурт кырӟанъёсты гожтонъя «Мастерская этноязыкового творчества «БыгыГур» ӵектос ужа. Со Азьмуртлэн лулчеберет кичӧлтонъёсъя фондэзлэн вожвылъяськоназ вормиз, вераз ивортодэтъя «Удмуртия» агентстволы Быгы гуртысь Удмурт лулчеберетъя «Быгы» йӧскалык центрлэн кивалтӥсез Жанна Ермолаева. Ӵектослэн валтӥсь ужпумез – Быгы гуртысь удмурт калык кырӟанъёсты, туала аранжировка лэсьтыса, нылпиос но егитъёс пӧлын утён но вӧлмытон. Жанна Ермолаева пусйиз, ӵектосъя малпан кемалась кылдӥз вал ини. « Бадӟым проблема пиналъёслы кырӟан фонограмма ӧвӧлэн. Со соин малпамын вал, мед луоз маин ужаны клубын ужасьёслы шуыса, пиналъёслы удмурт кырӟан мед быгатомы дышетыны шуыса » Жанна Ермолаева, Удмурт лулчеберетъя «Быгы» йӧскалык центрлэн кивалтӥсез Ӵектос ньыль люкетъя радъяське. Нырысь Быгы гуртын гожтэм 10 вашкала удмурт кырӟанъёсты люказы. Бӧрысь вить композитор-аранжировщикъёсты бырйизы. Котькудӥз кыкезлы кырӟанлы туала аранжировка дасялоз. Ужазы одно ик калык крезьгуро инструментъёсты (крезь, кубыз, арган но мукет) кутыны кулэ. Али ӵектослэн куинетӥ люкетэз бордын ужаны кутско. 6-18 аресъем пиналъёс пӧлысь 10 кырӟасьёсты быръёзы, азьланяз соос со 10 кырӟанэз быдэстозы. « Соос понна тодматскон, активностьёсын, кырӟан дышетонъёсын, плюсовкаос гожъянъёсын арня куспын радъямын луоз сыӵе ужрад » Жанна Ермолаева, Удмурт лулчеберетъя «Быгы» йӧскалык центрлэн кивалтӥсез Ӵектослы йылпумъянъёс 1-тӥ пӧсьтолэзе «Быг-Быг» фестивальын лэсьтозы. Отын гала-концертын пиналъёс дась кырӟанъёсты быдэстозы. Бӧрысь гожтэм кырӟанъёсты, минусовой фонограммаосты интернетэ поттозы, котькуд адями соосты аслаз ужаз  кутыны мед быгатоз шуыса. Тодэ вайытом, «Кин кызьы узырме…» киноез куараен гожтон понна уксё люкало. Тегъёс: Лулчеберет кырӟан удмурткыл Шаркан Удмуртия  